བླ་མ་དྲག་པོ་ཀཱི་ལ་ཡའི་འཆི་མེད་ཚེ་སྒྲུབ་ཟབ་མོ་བཞུགས། ན་མོ་གུ་རུ་པདྨ་ཀྲོ་དྷ་ཡ། ཚེ་སྒྲུབ་ཟབ་མོའི་དམིགས་གནད་ནི། །རང་ཉིད་དྲག་པོ་ཀཱི་ལ་ཡའི། །སྤྱི་བོར་ཐོད་ཕྲེང་རིགས་ལྔ་རྣམས། །ཕྱག་གཡས་
མདའ་དར་རིགས་ལྔ་གཡོབས། །གཡོན་པས་འཆི་མེད་ཚེ་བུམ་འཛིན། །ཡབ་ཡུམ་རྒྱན་ཆས་ཡོངས་རྫོགས་གསལ། ། ཀྱཻ། དུས་གསུམ་སངས་རྒྱས་ཐམས་ཅད་འདུས་པའི་རྗེ། །འོད་གསལ་
ལྷུན་གྲུབ་སྐྱེ་འགྲོ་ཡོངས་ཀྱི་མགོན། །སྐྱེ་འཆི་མེད་པ་རྡོ་རྗེ་ལྟ་བུའི་སྐུ། །མཉམ་པ་མེད་པའི་ཆེ་མཆོག་ཧེ་རུ་ཀ །འགྲོ་མགོན་བླ་མ་ཁྱོད་ལ་སྐྱབས་སུ་མཆི། །གསོལ་བ་
འདེབས་སོ་གུ་རུ་རིན་པོ་ཆེ། །ཐུགས་རྗེས་གཟིགས་ཤིག་ཨོ་རྒྱན་སྤྲུལ་པའི་སྐུ། །འཆི་མེད་ཚེ་ཡི་དངོས་གྲུབ་སྩལ་དུ་གསོལ། །མོས་གུས་དྲག་པོས་རྩེ་གཅིག་གསོལ་

བཏབ་པས། །ཐོད་ཕྲེང་རིགས་ལྔའི་ཐུགས་རྒྱུད་དབང་མེད་བསྐུལ། །བདེ་བྱིན་ཉམས་རྒྱས་ཡབ་ཡུམ་སྙོམས་པར་ཞུགས། །སྐུ་ལས་འོད་ཟེར་འཆར་ཀའི་མདངས་ལྟར་
འཕྲོས༑ །ལྷ་མོ་མགྱོགས་མའི་ཚོགས་དང་བཅས་པ་ཡིས། །ཕྱི་སྣོད་འབྱུང་ལྔའི་དཔལ་ཡོན་དྭངས་བཅུད་དང་། །ནང་བཅུད་སྐྱེ་འགྲོའི་ཚེ་བསོད་དབང་ཐང་སྟོབས། །རྒྱལ་
བ་སྲས་བཅས་མཁྱེན་བརྩེའི་དབང་བཅུད་དཔལ། །ཁྱད་པར་བདག་གི་བླ་ཚེ་ཆད་ཉམས་ཡལ། །སྡེ་བརྒྱད་འབྱུང་པོས་བརྐུས་དང་བྱད་ཀྱིས་འཕྲོག །ཐམས་ཅད་མ་ལུས་
འོད་ལྔའི་བདུད་རྩིའི་ཟེར། །འཇའ་འོད་ཐིག་ལེའི་རྣམ་པར་དབང་མེད་བསྡུས། །སྤྱི་བོའི་ལྷ་ཡི་སྐུར་ཐིམ་གཟི་བྱིན་རྒྱས། །བྱིན་བརླབས་བྱང་སེམས་བདུད་རྩིའི་ཆར་ཆེན་
པོ༑ །སྦྱོར་མཚམས་ནས་བྱུང་རང་གི་སྤྱི་བོར་ཞུགས། །ལུས་གང་སྒོ་གསུམ་ཚེ་བཅུད་ཉམས་པ་གསོས། །དྭངས་མའི་སྟོབས་རྒྱས་རྩ་ཁམས་རླུང་ནུས་སྨིན། །སྐྱེ་འཆི་མེད་

༄༅། །པ་ཡེ་ཤེས་རྡོ་རྗེའི་ཚེ། །མངོན་སུམ་གྲུབ་པའི་བྱིན་བརླབས་མཆོག་ཐོབ་གྱུར། །ཨོཾ་ཨཱཿཧཱུྃ་ཨརྩིག་ནིརྩིག་ན་མོ་བྷ་ག་ཝ་ཏེ་བཛྲ་ཀཱི་ལི་ཀཱི་ལ་ཡ་ཨཱ་
ཡུ་རྫྙཱ་ན་ཚེ་བྷྲཱུྃ་ཨཱཿ བརྒྱ་དང་ཁྲི་འབུམ་ཅི་ནུས་བཟླ། ཐུན་མཐར་ཚེ་འགུགས་སྦྱར་འདོད་ན། ཧཱུྃ་ཧྲཱིཿ ཐོད་ཕྲེང་རིགས་ལྔ་ཚེ་བདག་ཡབ་ཡུམ་སྲས། །སྤྲུལ་པའི་ཕོ་ཉ་ལྷ་མོ་མགྱོགས་མའི་
ཚོགས༑ །ཐུགས་དམ་མ་གཡེལ་རྡོ་རྗེའི་ཚེ་མཆོག་ཁུག །རྒྱལ་བ་སྲས་བཅས་དྲང་སྲོང་རིག་པ་འཛིན། །ལྷ་ཀླུ་གནོད་སྦྱིན་དྲི་ཟ་མིའམ་ཅིའི། །དབང་ཐང་སྟོབས་རྩལ་ཚེ་
དཔལ་ཡོན་ཏན་ཁུག །ཕྱོགས་བཅུར་བླ་ཚེ་ཆད་ཉམས་ཡལ་བ་ཁུག །སྡེ་བརྒྱད་འབྱུང་པོའི་རྐུ་འཕྲོག་ཉམས་པ་ཁུག །སྔོན་ལས་འཕྲལ་རྐྱེན་བླ་ཚེ་ཉམས་པ་གསོས། །རྩ་
རླུང་ཐིག་ལེ་ཡེ་ཤེས་སྟོབས་ནུས་སྐྱེད། །སྐུ་གསུང་ཐུགས་ཡོན་ཕྲིན་ལས་ཚེ་མཆོག་སྩོལ། །ཨོཾ་ཧཱུྃ་ཏྲཱྃ་ཧྲཱིཿཨཱཿ བཛྲ་ཨཱ་ཡུརྫྙཱ་ན་ཛཿཛཿ ཧཱུྃ་ཧྲཱིཿ འཁོར་འདས་ཀུན་ཁྱབ་

དྭངས་མ་འོད་ཀྱི་སྤྲིན། །གཉུག་མའི་ཡེ་ཤེས་ཐིག་ལེར་རོ་གཅིག་འདྲེས། །སྒོ་གསུམ་འཆི་མེད་རྡོ་རྗེའི་སྐུ་གསུང་ཐུགས། །གསང་བ་བསམ་མི་ཁྱབ་པའི་གནས་ཐོབ་
གྱུར༑ །ཛྙཱ་ན་དྷརྨ་དྷརྟུ་ཨ། ཅེས་གཤིས་ལ་མཉམ་པར་བཞག དེས་ནི་རྡོ་རྗེའི་ཚེ་ཐོབ་འགྱུར། །དེ་སྐད་དམ་པའི་ཡོན་ཏན་དཔལ། །རབ་མཛེས་ (རྡོ་རྫོང་བརྒྱད་པ་) ཆོས་ཀྱི་ཉི་མ་ཆེས། །ཆེད་དུ་བཀའ་བརྩལ་
བཞེད་བསྐང་སླད། །རིགས་མཐུན་གཏེར་ཁའི་མན་ངག་ལྟར། །བྲིས་འདིས་སྐུ་ཚེའི་དཔལ་ཡོན་རྒྱས། །རྡོ༷་རྗེའི་གསང་བ་གསུམ་གྲུབ་ནས། །ཚེ་ཡི་རྫོང༷་ཆེན་ཐོབ་པར་ཤོག །འཆི་མེད་པདྨ་རྒྱལ་པོས་བྱིན་བརླབས་ཀྱི་བདུད་
རྩིས་ཟིལ་དངར་ཕྲ་མོ་ཐོབ་པའི་ ༸པདྨ་གར་དབང་འོད་གསལ་མདོ་སྔགས་གླིང་པས་ནག་ཟླའི་བཟང་པོ་དང་པོའི་ཉིན་འཆི་མེད་ཚེ་ཡི་སྨིན་བྱེད་དང་ཆབ་གཅིག་ཕུལ་བས་མཁའ་ཁྱབ་ཡིད་ཅན་རྒྱ་མཚོ་ཚེ་དང་ཡེ་ཤེས་ཀྱི་སྣང་བ་དམ་པས་དབུགས་དབྱུང་
བའི་རྒྱུར་གྱུར་ཅིག །གསུམ་པ་རྗེས་རིམ་ལ། གཏང་རག་འབུལ་བ། དངོས་གྲུབ་ལེན་པ། ནོངས་བཤགས། གཤེགས་བསྡུ། སྨོན་ལམ། ཤིས་བརྗོད་དང་དྲུག་ལས། དང་པོ་ནི། སྔར་ནམ་མཁར་བཏེག་ནས་བཞུགས་སུ་གསོལ་བའི་ལྷ་

༄༅། །རྣམས་ལ་གོང་ལྟར། ལྷ་རྫས་མེ་ཏོག་ཀུན་གྱིས་ནམ་མཁའ་བཀབ། །དྲི་ཞིམ་བདུག་སྤོས་བསྲེགས་པས་ས་གཞི་བཀང་། །སྣང་གསལ་འོད་ཟེར་
ཕྱོགས་བཅུའི་མཐར་བྲེས་པ། །རིག་འཛིན་ཆེན་པོ་ཁྱོད་ལ་མཆོད་པ་འབུལ། །སིམ་སྐྱེད་བདུད་རྩི་བྱུགས་པའི་ཆུ་འཛིན་གཡོས། །བདའ་དགུའི་ཞལ་ཟས་ཐམས་ཅད་ཆར་དུ་
བབས༑ །སྙན་པའི་འབྲུག་སྒྲ་འུར་འུར་སྒྲོག་པ་རྣམས། །རིག་འཛིན་ཆེན་པོ་ཁྱོད་ལ་མཆོད་པ་འབུལ། །མཛེས་མས་བྲོ་བརྡུངས་སྙན་པའི་གླུ་བླངས་མཐར། །དྲི་ཞིམ་ངད་
འགྱེད་མ་མཆུའི་སྦྲང་སྦྱིན་ནས། །རེག་མཐར་བདེ་བ་བྷ་གས་སྟོབ་པ་རྣམས། །རིག་འཛིན་ཆེན་པོ་ཁྱོད་ལ་མཆོད་པ་འབུལ། །མྱོས་བྱེད་དཔའ་བོའི་དམ་རྫས་ཕུད་ཆེན་
འཐོར༑ །སྣང་སྲིད་མ་མོའི་མཆོད་རྫས་རཀྟ་སྦྲེང་། །ཐུན་མོང་མཉེས་པའི་བ་ལིཾ་ཆེར་བཤམས་པ། །རིག་འཛིན་ཆེན་པོ་ཁྱོད་ལ་མཆོད་པ་འབུལ། །མཆོད་པ་དང་། སྣང་བ་

མཐའ་ཡས་སྐུ་ཡི་འཕྲོ་འདུ་ལས། །བདེ་གཤེགས་འདུས་པའི་ཁྲོ་རྒྱལ་དྲག་པོ་རྩལ། །མ་རུངས་གདུག་པ་འདུལ་བའི་ཕྲིན་ལས་པ། །ཁྱོད་ལ་བསྟོད་དོ་ལུས་ལ་བྱིན་གྱིས་
རློབས༑ །སྣང་བ་མཐའ་ཡས་གསུང་གི་འཕྲོ་འདུ་ལས། །གསང་བ་འདུས་པའི་སྔགས་རྒོད་དམོད་པའི་མཚོན། །མ་རུངས་གདུག་པ་འདུལ་བའི་ཕྲིན་ལས་པ། །ཁྱོད་ལ་
བསྟོད་དོ་ངག་ལ་བྱིན་གྱིས་རློབས། །སྣང་བ་མཐའ་ཡས་ཐུགས་ཀྱི་འཕྲོ་འདུ་ལས། །སོར་རྟོགས་ཡེ་ཤེས་རྫོགས་པ་ཆེན་པོའི་ཀློང་། །མ་རུངས་གདུག་པ་འདུལ་བའི་ཕྲིན་
ལས་པ། །ཁྱོད་ལ་བསྟོད་དོ་ཡིད་ལ་བྱིན་གྱིས་རློབས། །མཆོད་ཅིང་བསྟོད། གཉིས་པ་དངོས་གྲུབ་ལེན་པ་ནི། ཧཱུྃ། དབང་དྲག་པདྨའི་ལྷ་ཚོགས་དགོངས་སུ་གསོལ། །སྙིགས་མ་ལྔ་ལྡན་
དུས་ཀྱི་ཐ་མ་འདིར། །འཁོར་བའི་རྒྱ་མཚོར་བྱིང་བའི་འགྲོ་བ་དག །ཁྱེད་ལ་སྐྱབས་གསོལ་ཡུན་གྱི་མགོན་བགྱི་ན། །ཐུགས་རྗེའི་སྤྱན་གྱིས་བདག་ལ་གཟིགས་ནས་ཀྱང་། །

༄༅། །ཁྱེད་ཀྱི་སྐུ་གསུང་ཐུགས་ཀྱི་བྱིན་རླབས་དང་། །མཆོག་དང་ཐུན་མོང་དངོས་གྲུབ་ཐམས་ཅད་ཀུན། །དུས་འདིར་ཉིད་དུ་བདག་ལ་སྩལ་དུ་
གསོལ༑ །ཧཱུྃ། སྣང་བ་མཐའ་ཡས་ཐུགས་རྗེའི་འོད་ཟེར་གྱིས། །འཁོར་འདས་སྣང་སྲིད་སྣོད་བཅུད་ཐམས་ཅད་ཀྱི། །ཚེ་དང་བསོད་ནམས་ཡེ་ཤེས་དཔལ་ཐམས་ཅད། །
བསྡུས་ནས་སྒྲུབ་པོ་བདག་ལ་སྩལ་དུ་གསོལ། །འཇམ་དཔལ་སྐུ་དང་རྟ་མགྲིན་དབང་ཆེན་གསུང་། །ཕྱག་རྡོར་ཐུགས་དང་རྣལ་འབྱོར་མ་ཡོན་ཏན། །ཡཀྴ་མེ་དབལ་ཕྲིན་
ལས་ཁྱུང་ཀླུ་འདུལ། །ཁྲོ་བཅུས་དྲེགས་པ་མ་ལུས་འདུལ་བ་དང་། །སྡིག་པས་རྒྱལ་འགོང་འབྱུང་པོ་བརླག་པ་ཡི། །དབང་དང་དངོས་གྲུབ་མ་ལུས་སྩལ་དུ་གསོལ། །ཨོཾ་
ཨཱཿཧཱུྃ་ཨརྩིག་ནིརྩིག་ན་མོ་བྷ་ག་ཝ་ཏེ་བཛྲ་ཀཱི་ལི་ཀཱི་ལ་ཡ། །བསྙེན་སྔགས་མཐར། ཀཱ་ཡ་སིདྡྷི་ཨོཾ། ཝཱཀྐ་སིདྡྷི་ཨཱཿ ཙིཏྟ་སིདྡྷི་ཧཱུྃ། གུ་ཎ་སིདྡྷི་སྭཱ། ཀརྨ་སིདྡྷི་ཧཱ། ཞེས་བཏགས་པ་

བརྗོད་ལ་རྟེན་དང་སྒྲུབ་གཏོར་གནས་ལྔར་གཏུགས། དངོས་གྲུབ་ཀྱི་རྫས་རོལ་ལོ། །གསུམ་པ་ནོངས་པ་བཤགས་པ་ནི། ཡིག་བརྒྱ། ཨོཾ་བཛྲ་སཏྭ་ས་མ་ཡ། མ་ནུ་པཱ་ལ་ཡ། བཛྲ་སཏྭ་ཏྭེ་ནོ་པ་ཏིཥྛ། དྲི་ཌྷོ་
མེ་བྷ་ཝ། སུ་ཏོཥྱོ་མེ་བྷ་ཝ། ཨ་ནུ་རཀྟོ་མེ་བྷ་ཝ། སུ་པོཥྱོ་མེ་བྷ་ཝ། སརྦ་སིདྡྷི་མྨེ་པྲ་ཡཙྪ། སརྦ་ཀརྨ་སུ་ཙ་མེ། ཙིཏྟཾ་ཤྲེ་ཡཿཀུ་རུ་ཧཱུྃ། ཧ་ཧ་ཧ་ཧ་ཧོཿ བྷ་ག་ཝཱན་སརྦ་ཏ་ཐཱ་
ག་ཏ་བཛྲ་མཱ་མེ་མུཉྩ། བཛྲཱི་བྷ་ཝ། མ་ཧཱ་ས་མ་ཡ་སཏྭ་ཨཱཿ མང་དུ་བཟླས་པའི་མཐར། མ་རྙེད་ཡོངས་སུ་མ་ཚང་དང་། །གང་ཡང་ནུས་པ་མ་མཆིས་པར། །འདིར་ནི་བགྱི་བ་གང་
ནོངས་པ། །དེ་ཀུན་ཁྱེད་ཀྱིས་བཟོད་མཛོད་རིགས། །བཞི་པ་གཤེགས་བསྡུ་ནི། (རྟེན་ཡོད་ན། འདིར་ནི་གཟུགས་དང་ལྷན་ཅིག་ཏུ། །འགྲོ་བའི་དོན་དུ་བཞུགས་ནས་ཀྱང་། །
ནད་མེད་ཚེ་དང་དབང་ཕྱུག་དང་། །མཆོག་རྣམས་ལེགས་པར་སྩལ་དུ་གསོལ། །ཨོཾ་སུ་པྲ་ཏིཥྛ་བཛྲ་ཡེ་སྭཱ་ཧཱ། མེད་ཚེ།) ཨོཾ། ཁྱེད་ཀྱིས་སེམས་ཅན་དོན་ཀུན་མཛད། །

༄༅། །རྗེས་སུ་མཐུན་པའི་དངོས་གྲུབ་སྩོལ། །སངས་རྒྱས་ཡུལ་དུ་གཤེགས་ནས་ཀྱང་། །སླར་ཡང་འབྱོན་པར་མཛད་དུ་གསོལ། །གྱིས་ནམ་མཁར་བཏེག་
པའི་ལྷ་རྣམས་གཤེགས། བདག་བསྐྱེད་བསྡུ་ལྡང་ནི། ཧཱུྃ། ཆོས་ཉིད་སྐྱེ་བ་མེད་པ་ལས། །འགག་མེད་རྡོ་རྗེ་སྲིན་པོར་ཤར། །འགག་པ་ཉིད་ན་འགག་མེད་པ། །སྤྲོས་བྲལ་ཀ་དག་ཀློང་དུ་
ཐིམ༑ །ཞེས་དཀྱིལ་འཁོར་གྱི་འཁོར་ལོ་བསྡུས་ཏེ་སྟོང་ཉིད་འོད་གསལ་གྱི་ངང་དུ་མཉམ་པར་བཞག དེའི་ངང་ལས་སླར་ཡང་རླུང་སེམས་སྒྱུ་མའི་ལྷ་སྐུར་ལྡང་བར་མོས་ལ། ཨོཾ་ཨཱཿཧཱུྃ་ཨརྩིག་ནིརྩིག་ན་མོ་བྷ་ག་ཝ་ཏེ་བཛྲ་
ཀཱི་ལི་ཀཱི་ལ་ཡ། བསྙེན་སྔགས་བརྗོད་དེ་སྤྱོད་ལམ་ལ་འཇུག་གོ །ལྔ་པ་སྨོན་ལམ་ནི། དགེ་འདིས་མཐའ་ཡས་སེམས་ཅན་ཀུན། །ཁྲག་འཐུང་པདྨ་དྲག་པོ་ཡི། །གོ་འཕང་བྱང་ཆུབ་མྱུར་ཐོབ་
ནས༑ །བདུད་ལས་རྣམ་པར་རྒྱལ་བར་ཤོག །དྲུག་པ་ཤིས་བརྗོད་ནི། ཨོཾ། བྱིན་རླབས་མཆོག་སྩོལ་རིགས་བརྒྱའི་བདག །བླ་མ་རྣམས་ཀྱི་བཀྲ་ཤིས་ཤོག །དངོས་གྲུབ་ཆར་

འབེབས་ཞི་དང་ཁྲོའི། །ཡི་དམ་ལྷ་ཚོགས་བཀྲ་ཤིས་ཤོག །ཐོགས་མེད་ཕྲིན་ལས་སྒྲུབ་མཛད་པའི། །དཔའ་བོ་མཁའ་འགྲོའི་བཀྲ་ཤིས་ཤོག །གང་ལ་བསམ་པའི་དོན་ཀུན་
འགྲུབ༑ །དགེ་ལེགས་མཆོག་གི་བཀྲ་ཤིས་ཤོག །ཅེས་བརྗོད་དེ་མེ་ཏོག་གི་ཆར་བསྙིལ་ནས་དགེ་ལེགས་སུ་བྱའོ། ། དེ་ལྟར་རྒྱལ་བ་མ་ལུས་འདུས་པའི་སྐུ། །པདྨ་ཐོད་ཕྲེང་རབ་ཁྲོས་ཀཱི་ལ་ཡའི། །
དྲག་པོ་གཏོར་མའི་ལས་ཀྱི་རིམ་པ་འདི། །ཀུན་མཁྱེན་ཆེན་པོའི་དགོངས་པར་སོན་སྙམས་སེམས། །ཀྭ་ཡེ་སྔགས་འཛིན་གྱད་ཀྱི་དཔའ་བོ་རྣམས། །དྲག་སྦྱོར་རྡོ་རྗེའི་འཕྲུལ་སྒྱོགས་འདི་ལོངས་
ལ༑ །བདུད་སྡེའི་གྲོང་ཁྱེར་བྱེ་བ་དུས་གཅིག་ཏུ། །རྨིག་མེད་འཇོམས་པའི་དགྲ་ཐབས་བསྟེན་པར་བྱོས། །ལྷར་སྣང་དྲག་སྔགས་ཟབ་མོའི་སྤྲིན་རུམ་ལས། །དྲག་པོ་གཏོར་མའི་ལས་རིམ་རྡོ་རྗེའི་
ཐོག །ཕབ་པས་བསྟན་དང་བསྟན་འཛིན་ལ་འཁུ་བའི། །དགྲ་བགེགས་བྲག་རི་ཕྱེ་མར་འཐག་གྱུར་ཅིག །ཅེས་བླ་མ་དྲག་པོ་ཀཱི་ལ་ཡའི་གཏོར་བཟློག་གི་ལས་རིམ་དགྲ་བགེགས་ཀུན་འཇོམས་རྡོ་རྗེའི་འཁྲུལ་སྦྱོགས་ཞེས་བྱ་

༄༅། །འདི་ནི། དོན་བརྒྱུད་སྙིང་པོ་དཔལ་ལྡན་འབྲུག་པའི་བསྟན་པའི་སྒོར་ཞུགས་ཤིང་། མཁས་པ་དང་གྲུབ་པ་ཟུང་དུ་འབྲེལ་བའི་བླ་མ་དམ་པ་དུ་མའི་ཞལ་གྱི་བདུད་རྩི་མྱོང་ནའང་། ལེ་ལོ་དང་རྣམ་གཡེང་གི་ཆོམ་
པོས་ཉམས་ལེན་གྱི་སྐལ་པ་བཅོམ་པའི་བཙུན་གཟུགས་རིག་པ་འཛིན་པའི་ཟོལ་ཅན། བསོད་ནམས་ཡེ་ཤེས་བསྟན་འཛིན་ཉི་མ་ཕྲིན་ལས་འོད་ཟེར་ཀུན་ཁྱབ་དཔལ་བཟང་པོའམ། དཔལ་ཡེ་ཤེས་སྙིང་པོ་རྡོ་རྗེ་ལས་རབ་གྲུབ་པ་རྩལ་གྱིས། ཀུན་མཁྱེན་
ཆེན་པོས་མཛད་པའི་སྒྲུབ་གཞུང་གཞིར་བཞག་ནས་ཟབ་གནད་འགའ་ཞིག་ཀྱང་གསལ་བར་ཕྱེས། སྔ་འགྱུར་རྙིང་མའི་ཡི་དམ་གྱི་གཏོར་བཟློག་གི་འགྲོས་དང་བསྟུན་ཏེ་ཟབ་ཅིང་ཁྱེར་བདེའི་ལུགས་སུ། རབ་རྒྱལ་ཤིང་སྤྲེལ་ཆུ་སྟོད་ཟླ་བའི་དཀར་
ཕྱོགས་ཀྱི་རྒྱལ་བ་དང་པོའི་ཉིན། རྩེ་མཐོ་ལྷུན་སྡུག་པདྨ་དཔལ་རིའི་ངོགས། སཱ་ལའི་ནགས་ཀྱིས་བསྐོར་བའི་སྤྱིལ་ཆུང་ཨེ་ཝཾ་ཟུང་འཇུག་དགའ་ཚལ་དུ་སྦྱར་བའོ། །འདིས་དོན་རྒྱུད་སྙིང་པོ་དཔལ་ལྡན་འབྲུག་པའི་བསྟན་དང་བསྟན་འཛིན་ལ་ཉེ་བར་
འཚེ་བའི་དགྲ་བགེགས་བདུད་སྡེ་ཐམས་ཅད་འཇོམས་པར་གྱུར་ཅིག །སིདྡྷི་རསྟུ། །